இந்தநிலையில் நிர்மலாதேவி வழக்கில் ஆளுநர் அலுவலகத்துக்கும் தொடர்பு இருப்பதாக தகவல் வெளியானது. அதற்கு மறுப்பு தெரிவிக்கும் வகையில் ஆளுநர் அலுவலகத்திலிருந்து கடந்த அக்டோபர் 12-ம் தேதி செய்தி குறிப்பு வெளியிடப்பட்டது. அதில் ``கடந்த ஒரு வருடத்தில் நிர்மலாதேவி ஆளுநர் அலுவலகத்துக்கு வந்ததே இல்லை. ஆளுநர் அலுவலகச் செயலாளர், அதிகாரிகளை அவர் சந்திக்கவில்லை. அன்னை தெரசா பல்கலைக்கழகப் பட்டமளிப்பு விழாவுக்கு ஆளுநர் சென்ற போது அவர் விருந்தினர் மாளிகையில் தங்கவும் இல்லை. ஆனால், ஆளுநரின் நற்பெயருக்குக் களங்கம் விளைவிக்கும் வகையில் சில செய்திகள் வெளியிடப்படுகின்றன. இதுவரை மாநில அரசின் உரிமையில் ராஜ்பவன் தலையிட்டதில்லை. ஆனால், ஆதரமற்ற குற்றச்சாட்டுக்கள் வரும்போது அதற்கு சட்டப்படி நடவடிக்கை எடுப்போம்" என்று கூறப்பட்டுள்ளது.